b'\n_START_ARTICLE_\nJavanski tiger\n_START_SECTION_\nOpis\n_START_PARAGRAPH_\nJavanski tiger je bil, v primerjavi z ostalimi podvrstami tigrov, relativno majhen. Ve\xc4\x8dji je bil le od balijskega tigra. Odrasli samci so tehtali med 100 in 140 kg, v dol\xc5\xbeino pa je povpre\xc4\x8den primerek zrasel med 200 in 245 cm. Samice so bile manj\xc5\xa1e, tehtale so v povpre\xc4\x8dju med 75 in 115 kg._NEWLINE_Vrsta je imela dolg in ozek gobec, ko\xc5\xbeuh pa je imel dolge in ozke pokon\xc4\x8dne temne proge, ki jih je bilo nekoliko ve\xc4\x8d kot pri sumatranskem tigru._NEWLINE_Manj\xc5\xa1a elikost te podvrste tigra se pripisuje Bergmannovemu pravilu in velikosti obi\xc4\x8dajnega plena te \xc5\xbeivali. Kljub manj\xc5\xa1i telesni zgradbi je imela ta podvrsta \xc5\xa1ir\xc5\xa1e \xc5\xa1ape od bengalskega tigra, raz\xc5\xa1irjenega v Banglade\xc5\xa1u, Indiji in Nepalu.\n_START_SECTION_\n\xc5\xbdivljenjski prostor\n_START_PARAGRAPH_\nOb koncu 18. stoletja je ta podvrsta poseljevala ve\xc4\x8dino Jave. Okoli leta 1850 se je za\xc4\x8delo preganjanje teh \xc5\xbeivali, ki so za\xc4\x8dele ogro\xc5\xbeati kme\xc4\x8dko prebivalstvo. Do leta 1940 so tigre pregnali v vi\xc5\xa1je le\xc5\xbee\xc4\x8de gozdove na otoku, kjer so jih ljudje \xc5\xa1e naprej preganjali. Do leta 1970 so edini znani primerki \xc5\xbeiveli le \xc5\xa1e v gozdovih na gori Betiri, ki je s 1192 najvi\xc5\xa1ja gora na jugovzhodnem delu Jave. To obmo\xc4\x8dje je bilo zaradi slabe dostopnosti in strmega terena \xc5\xa1e edino ve\xc4\x8dje neposeljeno podro\xc4\x8dje otoka. Leta 1972 so 500 kvadratnih kilometrov tega gozda razglasili za \xc5\xbeivalski rezervat. Tam so zadnje tigre uradno opazili leta 1976_NEWLINE_Javanski tiger je lovil prete\xc5\xbeno divje pra\xc5\xa1i\xc4\x8de, jelene Rusa ter bantenge. Redkeje je plenil tudi razne vodne ptice in plazilce. Podatkov o \xc5\xbeivljenjski dobi, paritvi in o obna\xc5\xa1anju te zveri ni, saj je bilo do za\xc4\x8detka druge svetovne vojne v \xc5\xbeivalskih vrtovih Indonezije le po nekaj primerkov, vrtovi pa so se ob izbruhu vojne zaprli in razpustili. Po vojni je bila populacija javanskega tigra \xc5\xbee tako majhna, da so namesto javanskega tigra v \xc5\xbeivalske vrtove vozili bolj pogostega sumatranskega tigra.\n_START_SECTION_\nZadnji poskusi ohranitve\n_START_PARAGRAPH_\nDo sredine \xc5\xa1estdesetih let je javanski tiger pre\xc5\xbeivel na treh zavarovanih obmo\xc4\x8djih, ki so jih ustanovili med letoma 1920 in 1930: v Nacionalnem parku Ujung Kulon, Leuwen Sancangu ter Nacionalnem parku Baluran. Po obdobju dr\xc5\xbeavnih nemirov tigrov tam niso ve\xc4\x8d opazili. Leta 1971 so na planta\xc5\xbei v bli\xc5\xbeini gore Betiri ustrelili starej\xc5\xa1o samico, od takrat pa tam niso opazili nobenega mladi\xc4\x8da ve\xc4\x8d. Obmo\xc4\x8dje so spremenili v naravni rezervat leta 1972, v njem pa so vzpostavili celo oboro\xc5\xbeeno varnostno slu\xc5\xbebo. Hkrati so zagnali tudi \xc5\xa1tiri naravovarstvene projekte. Kasneje so v re\xc4\x8dne doline rezervata, ki so bile najbolj primerno obmo\xc4\x8dje za tigre umestili dve veliki planta\xc5\xbei, kar je \xc5\xa1e dodatno ote\xc5\xbeilo pre\xc5\xbeivetje te velike zveri. Leta 1976 so na vzhodnem delu rezervata opazili sledi treh do petih tigrov. V bli\xc5\xbeini planta\xc5\xbe je pre\xc5\xbeivelo le nekaj primerkov bantenga, jelenov Ruso pa tam niso ve\xc4\x8d opazili._NEWLINE_Po letu 1979 uradno niso ve\xc4\x8d opazili nobenega javanskega tigra na obmo\xc4\x8dju Meru Betiri. Leta 1980 sta Seidensticker in Suyono predlagala raz\xc5\xa1iritev rezervata in ukinitev planta\xc5\xbe ter prepoved posega v obmo\xc4\x8dje, kar so indonezijske oblasti za\xc4\x8dele izvajati leta 1982, ko so obmo\xc4\x8dje razglasile za nacionalni park. Ukrepi pa so bili \xc5\xbeal prepozni za ohranitev javanskega tigra._NEWLINE_Leta 1987 je skupina 30 \xc5\xa1tudentov indonezijske kmetijske univerze v Bogorju(In\xc5\xa1tituta Pertanian Bogor) opravila ekspedicijo na obmo\xc4\x8dje nacionalnega parka Meru Betiri. V skupinah po pet so preiskali celotno obmo\xc4\x8dje in na njem odkrili sledi tigrov._NEWLINE_Na zahodu Jave se razprostira rezervat Halimun, ki je danes del nacionalnega parka na gori Halimun Salak. Leta 1984 so tam ubili enega zadnjih primerkov javanskega tigra, leta 1989 pa so tam odkrili \xc5\xa1e sledi, ki bi lahko pripadale tej ma\xc4\x8dki. Leta 1990 je na tja od\xc5\xa1la ekspedicija \xc5\xa1estih biologov, ki pa niso uspeli potrditi obstoja javanskega tigra na tem obmo\xc4\x8dju._NEWLINE_Leta 1992 so izvedli novo raziskavo v nacionalnem parku Meru Betiri, ki jo je podprla tudi indonezijska vlada. V akciji so prvi\xc4\x8d uporabili tudi foto pasti, ki so jih postavili na 19 mestih. Akcija se je kon\xc4\x8dala brez posnetkov javanskega tigra. V raziskavi prav tako niso na\xc5\xa1li sledi, ki bi jih lahko pripisali velikim ma\xc4\x8dkam. Po zaklju\xc4\x8dku akcije so razglasili javanskega tigra za izumrlo vrsto._NEWLINE_Govorice in indici o mo\xc5\xbeni prisotnosti tigrov v nacionalnem parku Meru Betiri so naknadno na pobudo glavnega paznika v parku spro\xc5\xbeili \xc5\xa1e eno akcijo. Ob pomo\xc4\x8di projekta Sumatranski tiger so leta 1999 za iskanje tigrov s kamerami usposobili dvanajst paznikov. Kanadska fundacija The Tiger Foundation je za akcijo priskrbela infrarde\xc4\x8de kamere. Po enem letu niso uspeli dobiti nobenega posnetka tigrov, posneli so le nekaj jelenov in veliko divjih lovcev.\n_START_SECTION_\nTrditve o kasnej\xc5\xa1ih sre\xc4\x8danjih\n_START_PARAGRAPH_\nOb\xc4\x8dasno se \xc5\xa1e pojavijo poro\xc4\x8dila zanesenjakov, ki verjamejo, da javanski tiger \xc5\xa1e ni povsem iztrebljen, vendar pa gre v teh primerih najverjetneje le za lepoarde, ki so jih opazili od dale\xc4\x8d._NEWLINE_Novembra 2008 so v nacionalnem parku na gori Merbabu v osrednji Javi na\xc5\xa1li neidentificirano \xc5\xbeensko truplo gorske kolesarke, ki naj bi bila \xc5\xbertev napada tigra. Va\xc5\xa1\xc4\x8dani, ki so truplo odkrili so poro\xc4\x8dali tudi o tigrih, ki naj bi jih opazili v bli\xc5\xbeini._NEWLINE_Naslednje sre\xc4\x8danje s tigrom naj bi se zgodilo na vzhodu Jave januarja 2009, ko naj bi nekaj va\xc5\xa1\xc4\x8danov vasi v bli\xc5\xbeini gore Lawu opazilo tigrico z mladi\xc4\x8di. Sre\xc4\x8danje je takrat spro\xc5\xbeilo paniko, lokalne oblasti so v bli\xc5\xbenji okolici na\xc5\xa1le sve\xc5\xbee sledi, \xc5\xbeivali pa niso opazili._NEWLINE_Po izbruhu ognjenika Merapi v oktobru 2010 sta dva va\xc5\xa1\xc4\x8dana opazila sledi velike ma\xc4\x8dke v bli\xc5\xbeini vasi, kar je spro\xc5\xbeilo novo paniko o leopardu ali tigru, ki naj bi tam iskala hrano. Osebje bli\xc5\xbenjega nacionalnega parka je bilo mnenja, da sledi niso tigrove.'